Мікашэвічы

**Мікашэ́вічы** — места ў Беларусі, на рацэ Валхве. Уваходзяць у склад Лунінецкага раёну Берасьцейскай вобласьці. Насельніцтва на 2018 год — 12 665 чалавек. Знаходзяцца за 54 км ад Лунінцу, за 282 км ад Берасьця. Чыгуначная станцыя на лініі Лунінец — Каленкавічы. Рачны порт на Мікашэвіцкім канале.

## Гісторыя
### Вялікае Княства Літоўскае
Першы пісьмовы ўпамін пра Мікашэвічы як сяло маёнтку Леніна Слуцкага княства датуецца 1785 годам. У гэты час яны налічвалі 3 двары і знаходзіліся ў валоданьні князёў Радзівілаў.

### Пад уладай Расейскай імпэрыі
У выніку другога падзелу Рэчы Паспалітай (1793 год) Мікашэвічы апынуліся ў складзе Расейскай імпэрыі, у Ленінскай воласьці Мазырскага павету Менскай губэрні.

У 1880-я гады з пракладкай Палескіх чыгунак у Мікашэвічах пачала працаваць чыгуначная станцыя, неўзабаве паселішча стала мястэчкам. У пачатку XX ст. зямянін Агаркаў збудаваў у Мікашэвічах фанэрны завод дзеля перапрацоўкі драўніны, які здаў у арэнду Чуднеру; апошні пачаў узводзіць будынкі з чырвонай цэглы (цяперашнія дзіцячы садок, школьныя майстэрні).

За часамі Першай сусьветнай вайны ў лютым 1918 году Мікашэвічы занялі войскі Нямецкай імпэрыі.

### Найноўшы час
25 сакавіка 1918 году згодна з Трэцяй Устаўной граматай Мікашэвічы абвяшчаліся часткай Беларускай Народнай Рэспублікі. 1 студзеня 1919 году ў адпаведнасьці з пастановай І зьезду КП(б) Беларусі яны ўвайшлі ў склад Беларускай ССР.
 
Згодна з Рыскай мірнай дамовай 1921 году Мікашэвічы апынуліся ў складзе міжваеннай Польскай Рэспублікі, у Лунінецкім павеце Палескага ваяводзтва.

У 1939 годзе Мікашэвічы ўвайшлі ў БССР, дзе ў студзені 1940 году атрымалі афіцыйны статус працоўнага пасёлку і сталі цэнтрам сельсавету Ленінскага раёну Берасьцейскай вобласьці. У Другую сусьветную вайну зь ліпеня 1941 да 9 ліпеня 1944 году мястэчка знаходзілася пад акупацыяй Трэцяга Райху.

З 8 чэрвеня 1950 да 20 студзеня 1960 году Мікашэвічы былі цэнтрам раёну. 25 жніўня 2005 году яны атрымалі афіцыйны статус гораду раённага падпарадкаваньня.


Mikaševičy, Čyhunačnaja. Мікашэвічы, Чыгуначная (1925-39).jpg|Чыгуначная станцыя, 1925 г.
Касцёл у Мікашэвічах.jpg|Касьцёл, 1930-я гг.
Mikaševičy, , Maci Božaj Karalevy. Мікашэвічы, Маці Божай Каралевы (1942).jpg|Інтэр’ер касьцёла, 1942 г.
Mikaševičy. Мікашэвічы (D. Gomberg, 1935).jpg|Фабрыка, 1935 г.


## Насельніцтва
### Дэмаграфія
* **XX стагодзьдзе**: 1996 год — 12 777 чал.; 1998 год — 14,7 тыс. чал.
* **XXI стагодзьдзе**: 2006 год — 13,8 тыс. чал.; 2008 год — 13,9 тыс. чал.; 2009 год — 13 016 чал. (перапіс); 2015 год — 12 855 чал.; 2016 год — 12 759 чал.; 2017 год — 12 693 чал.; 2018 год — 12 665 чал.

### Адукацыя
У Мікашэвічах працуюць 3 школы і гімназія, 4 дзіцячыя дашкольныя ўстановы, філія цэнтру дзіцячай творчасьці, навучальна-вытворчы камбінат.

### Культура
У месьце дзеюць 2 бібліятэкі, Палац культуры і музычная школа.

### Спорт
Заняткі спортам адбываюцца на мескім стадыёне, дзее аўтамабільная школа «ДТСААФ», аддзелы дзіцяча-юнацкай спартовай школы.

Футбольны клюб «Граніт» гуляе ў першай лізе чэмпіянату Беларусі.

## Эканоміка
Прадпрыемствы будаўнічых матэрыялаў — РУВП «Граніт» і «Спэцжалезабэтон», харчовай прамысловасьці.

## Турыстычная інфармацыя
### Інфраструктура
Побач зь Мікашэвічамі знаходзіцца маляўнічы гранітны кар’ер. Спыніцца можна ў мескай гасьцініцы.

### Славутасьці
* Гаспадарчая пабудова (пачатак XX ст.; цяпер у будынку дзее рымска-каталіцкая капліца)
* Касьцёл Маці Божай Каралевы (1936; цяпер у перабудаваным выглядзе выкарыстоўваецца як царква Сьвятога Яна Прадцечы Беларускага экзархату Маскоўскага патрыярхату)
* Школа (1904)

## Крыніцы

## Літаратура
* 
* 
* 

## Вонкавыя спасылкі
* 
* 
* Гранітны кар’ер у Мікашэвічах
* Сайт гораду Мікашэвічы